Fourways gee vir kleuters in Diepsloot Paasfees | Netwerk24
Fourways gee vir kleuters in Diepsloot Paasfees
Deur Jeanelle Greyling 24 April 2019 05:00
Een persoon kan 'n verskil maak, maar dit maak die wêreld se verskil as 20 mense saamwerk om vir 'n groep kleuters 'n Paasfees te gee.
Só skryf Daniella Richardson op die Facebook-groep I Love Fourways.
Sophie Mlambo het twee weke gelede op dié groep gevra dat mense Paaseiers vir die 14 kleuters by Sophie's Day Care Haven in Diepsloot skenk.
Sophie Mlambo saam met Daniella Richardson (regs) en haar ma, Ildiko Richardson.Foto: FACEBOOK
Die kleuters het elkeen 'n geskenkpak gevul met Paaseiers ontvang.
"Ek wil hê die kinders moet Paasfees, veral die pretdeel daarvan, ervaar," skryf Mlambo.
"In ruil daarvoor sal ek jou huis skoonmaak."
Richardson was só aangedaan oor die aanbod dat sy die gemeenskap bymekaargekry het om 'n partytjie vir die kleuters te reël. "Nie net kon ons vir die kinders 'n fantastiese Paasfees gee nie, maar baie mense het ook ander goed soos komberse aan die crèche geskenk," skryf Richardson.
Sommiges het ook aangebied om Mlambo se vaardighede te ontwikkel sodat sy dié kennis op kinderonderrig kan toepas.
"Dít is wat dit vir my beteken om 'n Suid-Afrikaner te wees. Deur die moeilike tye kan ons steeds bymekaarkom en mekaar ondersteun," skryf Richardson.
Die inskrywing het baie goeie terugvoering gekry en 'n paar Facebook-gebruikers het aangebied om die crèche met ander behoeftes en begeertes te help.
Mlambo vra ook dat vrywilligers die kinders kom toespreek en hulle vermaak. Jy kan vir haar 'n inboksboodskap op Facebook stuur.